การประกอบธุรกิจของแต่ละสายผลิตภัณฑ์ OHTLTF

1)  ลักษณะของผลิตภัณฑ์หรือบริการ

1.  บริษัท โอเอชทีแอล จำกัด (มหาชน) (เดิม บริษัทโรงแรม โอเรียนเต็ล (ประเทศไทย)
    จำกัด (มหาชน)) ประกอบกิจการโรงแรมเพื่อให้เช่าพักอาศัย จำหน่ายอาหารและเครื่องดื่ม
    พร้อมทั้งให้บริการอื่นๆ ที่เป็นส่วนประกอบของธุรกิจโรงแรม บริษัทฯ มีสาขาอีก 7 สาขา คือ
    ร้านแมนดารินโอเรียนเต็ลช็อป ที่ห้างสรรพสินค้าดิเอ็มโพเรี่ยม 3 ร้าน
    ที่ห้างสรรพสินค้าเซ็นทรัลสาขาชิดลม และที่ห้างสรรพสินค้าสยามพารากอน 3 ร้าน
    ซึ่งให้บริการจำหน่ายอาหารและเครื่องดื่ม ขนมปัง เค้ก ไวน์ และ รับซักรีด

2.  บริษัทบ้านริมน้ำเจ้าพระยา จำกัด ประกอบกิจการภัตตาคารอาหารไทย มีห้องอาหาร 2 ห้อง
    ศูนย์สุขภาพสปา ศูนย์กีฬา โรงเรียนสอนการทำอาหารไทย
    โดยให้บริการแก่ลูกค้าที่มาพักที่โรงแรมและลูกค้าทั่วไป และโรงเรียนวิชาการโรงแรม
    เปิดสอนนักเรียนที่สนใจทางด้านการโรงแรมและภัตตาคาร เช่นการบริการส่วนหน้า
    การทำอาหารและขนม เป็นต้น ทางโรงแรมมีบริการเรือข้ามฟาก
    ลูกค้าเพียงแต่นั่งเรือข้ามแม่น้ำเจ้าพระยาจากท่าเรือของโรงแรมเท่านั้น

3.  บริษัทบากาน โฮเต็ล โฮลดิ้ง (ประเทศไทย) จำกัด
    ประกอบกิจการด้านการโรงแรมและภัตตาคาร โดยร่วมทุนกับกลุ่มบริษัท Mandarin
    Oriental กลุ่มบริษัทอิตัลไทย เพื่อลงทุนในโรงแรมในประเทศพม่า เมื่อวันที่ 13 สิงหาคม
    2546
    โครงการโรงแรมดังกล่าวได้ถูกยกเลิกจากกระทรวงการโรงแรมและท่องเที่ยวของสหภาพแห่งเมียนมาร์และสำรองสำหรับการลงทุนได้ถูกบันทึกแล้วทั้งจำนวนในปี
    2544

4.  บริษัท สยามบริการการบิน จำกัด ประกอบธุรกิจขายอาหารให้กับสายการบินนานาชาติ
    ที่มีเที่ยวบินที่แวะท่าอากาศยานดอนเมืองกรุงเทพฯ
    เพื่อให้บริการอาหารและเครื่องดื่มแก่ผู้โดยสารของสายการบินเหล่านั้นเช่น
    สายการบินลุฟฮันซ่า เป็นต้น

5.  บริษัท บากาน โฮเต็ล โฮลดิ้ง (บีวีไอ) จำกัด ประกอบธุรกิจโรงแรมในประเทศพม่า
    ซึ่งยังไม่ได้เปิดดำเนินการ เมื่อวันที่ 13 สิงหาคม 2546
    โครงการโรงแรมดังกล่าวได้ถูกยกเลิกจากกระทรวงการโรงแรมและท่องเที่ยวของสหภาพแห่งเมียนมาร์และสำรองสำหรับการลงทุนได้ถูกบันทึกแล้วทั้งจำนวนในปี
    2544

6.  บริษัท สยาม ไซท์-ซีอิ้ง จำกัด ประกอบธุรกิจบริการท่องเที่ยวทางเรือ

สิทธิหรือข้อจำกัดในการประกอบธุรกิจ

1) บัตรส่งเสริมการลงทุน - ไม่มีข้อมูลที่จะเปิดเผย

2) สิทธิอื่น - ไม่มีข้อมูลที่จะเปิดเผย

3) ข้อจำกัดในการประกอบธุรกิจ - บริษัทมีข้อจำกัดในการประกอบธุรกิจคือขึ้นอยู่กับฤดู

  กาลท่องเที่ยว โดยฤดูกาลท่องเที่ยวแบ่งเป็นปีละ 2

  ครั้ง คือ

High Season เริ่มตั้งแต่เดือนตุลาคม ถึง มีนาคม โดยอัตราการเข้าพักเฉลี่ยประมาณ 70%

Low Season เริ่มตั้งแต่เดือนเมษายน ถึง กันยายน โดยอัตราการเข้าพักเฉลี่ยประมาณ 50%

2)  การตลาดและภาวะการแข่งขัน

นโยบายและลักษณะการตลาดของผลิตภัณฑ์

กลยุทธ์ทางการตลาด

นโยบายที่สำคัญคือการให้บริการที่เป็นเลิศและคุณภาพของสินค้าที่คัดสรรมาแล้ว ในราคาที่ยุติธรรม
เรามีการฝึกฝนพนักงานให้มีมาตรฐานที่ดี ซึ่งเป็นความสำคัญอันดับหนึ่งของโอเรียนเต็ล
โดยเริ่มใช้หลักสูตร Multi-Skilling Programme ในปี 2536 และได้รับความสำเร็จ
รวมทั้งหลักสูตร The Oriental Hotel Internship Programme (OHIP)
เพื่อความก้าวหน้าที่ดีในอนาคต รวมทั้งการทำงานหนักและทุ่มเทของพนักงาน
โดยการให้บริการด้วยการเอาใจใส่ในรายละเอียดเล็กๆ น้อยๆ ทำให้แขกเกิดความประทับใจ
ซึ่งจะเน้นการบริการเช่นนี้เสมอ ในการฝึกอบรมพนักงานตั้งแต่ระดับล่าง จนถึงฝ่ายบริหาร

บริษัทมีจุดเด่นในเรื่องของการให้บริการที่ยอดเยี่ยมติดอันดับโลกมาเป็นเวลานานกว่าทศวรรษแล้ว
อีกทั้งสถานที่ตั้งของบริษัทอยู่ติดกับแม่น้ำเจ้าพระยา อยู่ในย่านธุรกิจ และการเดินทางสะดวกสบาย
ซึ่งลูกค้าได้ให้การตอบรับที่ดีโดยการกลับมาใช้บริการอย่างสม่ำเสมอ
อีกทั้งยังได้แนะนำคนใกล้ชิดให้มาใช้บริการของโรงแรมอีกด้วย
จะมีจุดด้อยบ้างในเรื่องของพื้นที่อันจำกัดไม่สามารถขยายได้
บริเวณภายนอกและภายในตัวอาคารได้มีการปรับปรุงเพื่อให้อยู่ในสภาพที่ดีเยี่ยมและทันสมัยเสมอ
มีการเพิ่มเติมเสริมอุปกรณ์ที่ทันสมัยไว้บริการลูกค้าเช่นเดียวกับโรงแรมใหม่ๆเช่นกัน
นโยบายการตั้งราคาเป็นไปตามมาตรฐานโรงแรมระดับห้าดาว

การจำหน่ายและช่องทางการจำหน่าย

บริษัทมีเจ้าหน้าที่ที่รับผิดชอบในการจำหน่าย จองห้องพักและการจัดเลี้ยงจำนวนรวม 29 คน
โดยการติดต่อของลูกค้าโดยตรง และผ่านทางสำนักงานขายตามภูมิภาคต่างๆ 10
แห่งทั่วโลกซึ่งจัดตั้งโดยสำนักงานใหญ่เพื่อการโฆษณาและส่งเสริมการขายให้กับบริษัทและโรงแรมในเครือ
โดยบริษัทต้องจ่ายเงินสมทบค่าใช้จ่ายเพื่อการตลาดระหว่างประเทศซึ่งได้ระบุไว้ในสัญญาการจัดการแล้ว
อีกทั้งยังมีการเปิดสาขาตามศูนย์สรรพสินค้าต่างๆเพื่อเพิ่มช่องทางการจำหน่ายอาหารและเครื่องดื่ม
บริการรับซักรีดอีกด้วย

สัดส่วนการจำหน่ายแยกแต่ละวิธี

1.  การพบลูกค้าโดยตรงในประเทศและต่างประเทศ 22%

2.  การติดต่อลูกค้าทางอิเลคโทรนิคเมลและอินเตอร์เนท 59%

3.  การติดต่อลูกค้าทางโทรศัพท์ 14%

4.  การส่งข้อมูลทางแฟกซ์ 5%

ลักษณะของลูกค้า

ลักษณะของลูกค้าซึ่งประกอบด้วยทุกสาขาอาชีพทั้งชาวไทย และชาวต่างประเทศ
ซึ่งส่วนใหญ่จะเป็นบุคคลสำคัญเช่นนักธุรกิจชั้นนำ นายธนาคาร เจ้าของอุตสาหกรรมชั้นนำ
นักท่องเที่ยว และบริษัทสายการบินต่างๆ รวมถึงผู้นำในระดับบริหารประเทศ ผู้ที่มีชื่อเสียงทั่วโลก
ที่ให้เกียรติเดินทางเข้ามาพักตลอดทั้งปี
และลูกค้าจากในประเทศที่เข้ามาใช้บริการห้องอาหารของทางโรงแรม รวมทั้งห้องจัดเลี้ยง

ลักษณะลูกค้าของบริษัทย่อย คือบริษัท บ้านริมน้ำเจ้าพระยา จำกัด นั้น
ส่วนใหญ่เป็นลูกค้าของโรงแรมที่ต้องการใช้บริการอาหารไทยพร้อมกับชมการแสดงนาฏศิลป์ไทย
หรือใช้บริการของศูนย์กีฬา หรือศูนย์สุขภาพสปา หรือสนใจการเรียนทำอาหารไทย
ซึ่งมีทั้งลูกค้าที่ติดต่อโดยตรงหรือผ่านตัวแทนการท่องเที่ยวต่างๆ ทั้งในและต่างประเทศ

ลักษณะลูกค้าของบริษัทร่วม คือบริษัท สยามบริการการบิน จำกัด
ส่วนใหญ่เป็นบริษัทสายการบินนานาชาติทั่วโลกที่มีเที่ยวบินที่แวะท่าอากาศยานกรุงเทพฯ
และเมื่อจะเดินทางออกนอกประเทศก็ต้องสั่งอาหารเพื่อให้บริการลูกค้าในแต่ละเที่ยวบิน

นโยบายการแบ่งการดำเนินงานของบริษัทในกลุ่ม

บริษัทใหญ่คือบริษัท โอเอชทีแอล จำกัด (มหาชน) (เดิม บริษัทโรงแรมโอเรียนเต็ล
(ประเทศไทย) จำกัด (มหาชน)) ประกอบธุรกิจโรงแรมและภัตตาคาร บริษัทย่อย คือบริษัท
บ้านริมน้ำเจ้าพระยา จำกัด ก็ประกอบธุรกิจด้านภัตตาคาร
ซึ่งถือเป็นธุรกิจการให้บริการด้านอาหารและเครื่องดื่มเช่นเดียวกัน
ไม่ได้แบ่งการดำเนินงานอย่างเด็ดขาด
สามารถดำเนินนโยบายและบริหารงานไปด้วยกันเสมือนหนึ่งเป็นบริษัทเดียวกันได้ รวมทั้งบริษัท
สยาม ไซท์-ซีอิ้ง จำกัด ซึ่งประกอบธุรกิจด้านบริการท่องเที่ยวทางน้ำยกเว้น บริษัท บากาน โฮเต็ล
โฮลดิ้ง (ประเทศไทย) จำกัด ซึ่งเป็นบริษัทที่ลงทุนในโครงการโรงแรมในสหภาพเมียนมาร์
จะดำเนินนโยบายตามบริษัทแม่ในฮ่องกง

สภาพการแข่งขันภายในอุตสาหกรรม

ภาวะอุตสาหกรรมและการแข่งขัน

โครงสร้างของอุตสาหกรรม เป็นอุตสาหกรรมทางด้านการโรงแรมและท่องเที่ยว
เช่นเดียวกับบริษัทย่อย
ปัจจัยแห่งความสำเร็จของผู้ประกอบธุรกิจประเภทนี้คือความสามารถในการสนองตอบต่อความต้องการของลูกค้าได้
ทั้งในเรื่องของการบริการ ราคา และคุณภาพ
รวมทั้งสถานที่ตั้งของการประกอบธุรกิจด้วยเช่นกันโอกาสและอุปสรรคของอุตสาหกรรมนี้ขึ้นอยู่กับปริมาณนักท่องเที่ยวและนักธุรกิจที่เดินทางเข้ามาในประเทศ
ถ้ามีผู้เดินทางเข้ามามากโอกาสที่จะเพิ่มจำนวนลูกค้าที่มาใช้บริการก็มากขึ้น
การที่มีผู้แข่งขันใหม่ก็เป็นอุปสรรคสำหรับอุตสาหกรรมนี้เช่นกัน
โดยที่ลูกค้าต้องการทดลองสินค้าและการบริการในที่ใหม่ๆ

ธุรกิจโรงแรมซึ่งเกี่ยวข้องโดยตรงกับธุรกิจการท่องเที่ยวนั้นเป็นธุรกิจที่ถูกกระทบโดยปัจจัยภายนอกได้ง่าย
เพราะขึ้นอยู่กับความพึงพอใจของผู้มาใช้บริการเป็นหลัก ปัจจัยต่างๆภายนอก เช่น
คู่แข่งขันใหม่ๆที่สามารถให้บริการได้ในระดับเดียวกัน
โดยลูกค้าสามารถเปรียบเทียบได้ทั้งในด้านการบริการและราคาค่าห้องพัก
สถานประกอบการของโรงแรม ฤดูกาล ปริมาณนักท่องเที่ยว สภาวะเศรษฐกิจ
สังคมและการเมืองทั้งในและต่างประเทศ ภาวะสงคราม ภูมิอากาศ สภาพสิ่งแวดล้อม
ซึ่งผลกระทบจากสิ่งเหล่านี้จะเป็นส่วนหนึ่งในการตัดสินใจมาใช้บริการของบริษัทหรือไม่ ในปี 2552
มีคู่แข่งขันใหม่เกิดขึ้น

จำนวนและขนาดของคู่แข่งขันในระยะ 2-3 ปี ที่ผ่านมานี้
จำนวนและขนาดของคู่แข่งขันในระดับเดียวกับบริษัทมีเพิ่มขึ้นจากเดิมอีก 1-2 บริษัท
เนื่องจากจะต้องใช้เงินลงทุนที่สูงมาก
บริษัทเป็นโรงแรมที่อยู่ในอันดับหนึ่งในห้าของโรงแรมอันดับหนึ่งในประเทศไทย

สถานภาพในการแข่งขันของบริษัท บริษัทมีกำไรสุทธิ 135.8 ล้านบาท เปรียบเทียบกับกำไรสุทธิ
328.4 ล้านบาทในปี 2551 ซึ่งยังถือว่ามีผลประกอบการอยู่ในระดับดี ทั้งๆที่เป็นปีแห่งความท้าทาย
ความไม่แน่นอนทางการเมืองตลอดทั้งปี มีการประท้วงในที่ต่างๆ และปัญหาภาคใต้
ซึ่งเป็นปัญหาที่ทำให้เกิดการเปลี่ยนแผนการท่องเที่ยวของนักท่องเที่ยวจากแดนไกลโดยเฉพาะอย่างยิ่งนักท่องเที่ยวจากยุโรปและอเมริกา
อีกทั้งภาวะเศรษฐกิจถดถอยทั่วโลกอย่างที่ไม่เคยมีมาก่อน
ในช่วงระยะเวลาดังกล่าวนี้ทางบริษัทได้ลงทุนในการปรับปรุงทั้งตัวโรงแรมและบุคคลากร
โดยมีการฝึกอบรมและพัฒนาอย่างต่อเนื่องจนทำให้บริษัทสามารถคงสถานะความเป็นผู้นำในตลาดของกลุ่มโรงแรมที่หรูหราในกรุงเทพฯ
เมื่อเทียบกับคู่แข่งแล้วบริษัทได้เปรียบในเรื่องสถานที่ตั้ง
การให้บริการที่มีชื่อเสียงติดอันดับโลกอย่างต่อเนื่อง
ทำให้สถานภาพในการแข่งขันของบริษัทนั้นยังคงแข็งแกร่ง
รวมทั้งการนำเทคโนโลยีใหม่ๆเข้ามาเพิ่มประสิทธิภาพในการให้การบริการ
ในสภาวะปัจจุบันไม่ง่ายนักที่จะมีบริษัทใหม่ๆเข้ามาเป็นคู่แข่งขัน
เนื่องจากต้องใช้เงินลงทุนสูงและต้นทุนในการรักษาระดับความพอใจของลูกค้าให้ได้นั้นก็สูงมากเช่นกัน
อีกทั้งการสร้างฐานของลูกค้าใหม่เป็นเรื่องไม่ง่ายในสภาวะเศรษฐกิจเช่นนี้

ความเป็นไปได้ที่จะมีสินค้าทดแทนในอุตสาหกรรมการท่องเที่ยวนั้น มีความเป็นไปได้
ถ้าสามารถตอบสนองความต้องการในระดับที่ลูกค้าเคยได้รับ
และมีสถานที่ตั้งที่มีบรรยากาศในลักษณะเดียวกัน ในเรื่องอำนาจต่อรองของผู้ซื้อและผู้ขาย
แน่นอนว่าเมื่อมีบริษัทใหม่ๆเกิดขึ้นในธุรกิจระดับเดียวกัน การแข่งขันก็ย่อมสูงขึ้น
ลูกค้าสามารถเปรียบเทียบได้ทั้งราคาและคุณภาพ และมีอำนาจในการต่อรองได้มากขึ้น

สภาพการแข่งขันสำหรับบริษัทย่อย คือบริษัทบ้านริมน้ำเจ้าพระยา จำกัด นั้น
ธุรกิจหลักคือการให้บริการอาหารไทยและศูนย์สุขภาพสปา ปัจจุบันมีคู่แข่งขันเกิดขึ้นพอสมควร
แต่เนื่องจากความมีชื่อเสียงที่ดีในด้านการให้บริการ
และสถานที่ตั้งซึ่งคู่แข่งขันไม่สามารถหาได้เท่าเทียมกัน ในปี 2552 ห้องพักแขกจำนวน 7
ชั้นบนตึกริเวอร์วิง ได้รับการตกแต่งปรับปรุงใหม่เสร็จสมบูรณ์
รวมทั้งติดตั้งอุปกรณ์เทคโนโลยีใหม่สำหรับแขกซึ่งได้แก่ทีวีจอบางที่สามารถเชื่อมต่อกับอุปกรณ์ทุกรูปแบบ
นอกจากนี้ยังมีการปรับเปลี่ยนเครื่องมือและอุปกรณ์สำคัญๆภายในโรงแรมให้ทันสมัยยิ่งขึ้น
เช่นเปลี่ยนเครื่องทำความเย็นใหม่ 2 เครื่องและเครื่องส่งจ่ายลมเย็น 14 เครื่อง
เพื่อเพิ่มประสิทธิภาพพลังงาน
การปรับรูปโฉมใหม่ทั้งหมดนี้ได้รับการตอบรับเป็นอย่างดีจากแขกของโรงแรมและลูกค้าคนไทยที่มาใช้บริการ

สภาพการแข่งขันสำหรับบริษัทย่อย คือบริษัท สยาม ไซท์-ซีอิ้ง จำกัด นั้น
ธุรกิจหลักคือการให้บริการท่องเที่ยวทางเรือ โดยมีเรือที่สวยงาม ทันสมัย เป็นเอกลักษณ์
และมีการบริการที่ดีมาก ยากต่อการแข่งขัน

ส่วนบริษัทร่วมโครงสร้างอุตสาหกรรมเป็นอุตสาหกรรมทางด้านขายอาหารและเครื่องดื่มให้กับสายการบิน
ปัจจัยแห่งความสำเร็จของผู้ประกอบธุรกิจประเภทนี้คือคุณภาพของอาหารและราคาที่เหมาะสม
โอกาสเพื่อการขยายกิจการมีขึ้นเมื่อสนามบินสุวรรณภูมิได้เปิดให้บริการในเดือนกันยายน 2549
ซึ่งเป็นปัจจัยสำคัญต่อบริษัทเนื่องจากสนามบินใหม่สามารถรองรับสายการบินและจำนวนผู้โดยสารได้มากขึ้น
การเจริญเติบโตของธุรกิจนี้ขึ้นกับการเจริญเติบโตของธุรกิจการบินและจำนวนผู้โดยสาร
บริษัทมีจำนวนสายการบินที่มาใช้บริการเพิ่มขึ้น
ในเรื่องของการแข่งขันในปัจจุบันนี้มีบริษัทที่ทำธุรกิจประเภทนี้อยู่ 3 บริษัทในกรุงเทพฯ
คือบริษัทสยามบริการการบิน บริษัทไทยแคเทอริ่ง และบริษัทบางกอกแคเทอริ่ง
บริษัทสยามบริการการบินเป็นบริษัทแรกที่ทำธุรกิจประเภทนี้ในกรุงเทพฯ
และปัจจุบันบริหารงานโดยบริษัท LSG Sky Chefs
ซึ่งเป็นองค์กรที่ใหญ่ที่สุดในโลกทางด้านการขายอาหารและเครื่องดื่มให้กับสายการบิน

  วัฏจักรของการประกอบธุรกิจ

เนื่องจากประเทศไทยมี 3 ฤดู ธุรกิจโรงแรมจึงขึ้นอยู่กับฤดูกาลด้วยเช่นกัน
ฤดูฝนระหว่างเดือนเมษายนถึงเดือนกันยายนนักท่องเที่ยวจะเดินทางเข้ามาน้อยเมื่อเทียบกับในช่วงฤดูร้อนและฤดูหนาว
เช่นเดียวกับบริษัทย่อยและบริษัทร่วมที่การประกอบธุรกิจจะขึ้นกับปริมาณนักท่องเที่ยวที่เดินทางเข้ามาในแต่ละช่วงเวลาด้วย

การจัดหาผลิตภัณฑ์หรือบริการ

กำลังการผลิตและปริมาณการผลิต 

โรงแรมมีห้องพักสำหรับให้บริการทั้งสิ้น 393 ห้อง ประกอบด้วยห้องพักแบบชุดพิเศษจำนวน 35 ห้อง
และห้องพักแบบเดอลุกซ์ 358 ห้อง ภัตตาคาร 8 แห่ง ห้องจัดเลี้ยงจำนวน 5 ห้อง
นอกจากนี้ยังมีสถานบริการเช่น ร้านซักรีด ไปรษณีย์ ร้านขายบุหรี่และ ซิการ์ และสถานบันเทิงต่างๆ
เช่นสระว่ายน้ำ 2 สระ และร้านขายของที่ระลึก ร้านโอเรียนเต็ลช็อปที่ห้างสรรพสินค้าเอ็มโพเรี่ยม
3 ร้าน ที่ห้างสรรพสินค้าเซ็นทรัลสาขาชิดลม และที่ห้างสรรพสินค้าสยามพารากอน 3 ร้าน

  2552 2551 2550

อัตราการเข้าพักเฉลี่ย 43.1% 61.3% 66.3%

อัตราค่าห้องพักเฉลี่ย (บาท) 10,490 10,016 9,240

จำนวนห้องพัก (ห้อง) 393 393 393

จำนวนพนักงาน (คน) 727 776 777

บริษัทย่อย (บริษัทบ้านริมน้ำเจ้าพระยาจำกัด) ให้บริการภัตตาคาร 2 แห่ง สนามเทนนิสและสคว็อช
ห้องออกกำลังกาย ศูนย์สุขภาพสปา โรงเรียนสอนการทำอาหารไทย และโรงเรียนวิชาการโรงแรม

  2552 2551 2550

จำนวนพนักงาน (คน) 142 158 163

บริษัทย่อย (บริษัท สยาม ไซท์-ซีอิ้ง จำกัด) ให้บริการท่องเที่ยวทางเรือ

  2552 2551 2550

จำนวนพนักงาน (คน) 2 2 1

วัตถุดิบและผู้จำหน่ายวัตถุดิบ

แหล่งที่มาของวัตถุดิบส่วนใหญ่ใช้ผลิตผลที่สามารถผลิตขึ้นได้ในประเทศเช่นอาหารสด อาหารทะเล
สินค้าที่ใช้ในห้องพักแขก โดยจัดซื้อผ่านผู้จำหน่ายในประเทศ
เนื่องจากวัตถุดิบที่ใช้เป็นวัตถุดิบที่ผลิตขึ้นจากธรรมชาติเช่น ผักผลไม้สด อาหารสดต่างๆ
อาหารทะเล จะมีปัญหาในด้านฤดูกาลในการจัดหาเช่นกัน
แต่บริษัทสามารถหาแหล่งหรือสินค้าทดแทนได้
บริษัทยังได้สนับสนุนการซื้อสินค้าจากผลิตภัณฑ์ของโครงการหลวงอีกด้วย
ไม่มีต้นทุนของวัตถุดิบใดที่มีมูลค่ามากกว่าร้อยละ 50 ของต้นทุนทั้งหมด

ขั้นตอนและเทคโนโลยีการผลิต

บริษัทมีครัวใหญ่ที่ทันสมัยและถูกสุขลักษณะ ปรุงอาหารส่งไปยังห้องอาหารต่างๆของโรงแรม
ส่วนห้องอาหารจีนและฝรั่งเศส บริษัทได้จัดหาพ่อครัวใหญ่ที่ชำนาญเฉพาะด้านจากต่างประเทศมาดูแล

ผลกระทบต่อสิ่งแวดล้อม 

บริษัทได้ดำเนินการติดตั้งระบบบำบัดน้ำเสียก่อนปล่อยลงสู่แม่น้ำ
การตรวจวัดคุณภาพน้ำดื่มเป็นประจำทุกเดือน การตรวจวิเคราะห์น้ำในสระ
โดยมีหลายหน่วยงานที่ได้เข้ามาตรวจสอบดูแลอยู่เป็นประจำ เช่น สำนักงานเขตบางรัก
สำนักรักษาความสะอาดกรุงเทพมหานคร กรมเจ้าท่าสำนักนโยบายและสิ่งแวดล้อม
กระทรวงวิทยาศาสตร์เทคโนโลยีและสิ่งแวดล้อม สำนักอนามัยและสิ่งแวดล้อมกระทรวงสาธารณสุข
ในปี 2539 บริษัทได้รับรางวัลชมเชยประจำปี 2539 ประเภทโรงแรม
จากกระทรวงวิทยาศาสตร์ในการปฏิบัติตามมาตรการลดผลกระทบสิ่งแวดล้อม
เพื่อส่งเสริมและรักษาคุณภาพสิ่งแวดล้อม และสำนักนโยบายและสิ่งแวดล้อมกระทรวงวิทยาศาสตร์ฯ
ได้มาถ่ายทำวิดิโอเพื่อไปเผยแพร่เรื่องการบำบัดน้ำเสียของโรงแรม
บริษัทยังเข้าร่วมโครงการอนุรักษ์สิ่งแวดล้อม
โดยการใช้วัสดุที่สามารถย่อยสลายได้ง่ายและสามารถนำกลับมาใช้ได้อีก
กิจกรรมในด้านการเก็บขยะมูลฝอยจากแม่น้ำเจ้าพระยา การรณรงค์รักษาความสะอาดถนน ตรอก
ซอก ซอย บริเวณที่สาธารณะรอบๆโรงแรมก็ได้ปฏิบัติเป็นประจำในทุกปี
นอกจากนี้ยังได้จัดตั้งคณะกรรมการเกี่ยวกับสิ่งแวดล้อมของโรงแรมเพื่อแลกเปลี่ยนข้อมูลและจัดทำโครงการรณรงค์ที่จะอนุรักษ์สิ่งแวดล้อมภายในโรงแรม

4) งานที่ยังไม่ส่งมอบ - ไม่มี